增廣賢文 佚名
{"chapter":"上集","paragraphs":["昔時賢文，誨汝諄諄。","集韻增廣，多見多聞。","觀今宜鑑古，無古不成今。","知己知彼，將心比心。","酒逢知己飲，詩向會人吟。","相識滿天下，知心能幾人？","相逢好似初相識，到老終無怨恨心。","近水知魚性，近山識鳥音。","易漲易退山溪水，易反易覆小人心。","運去金成鐵，時來鐵似金。","讀書須用意，一字值千金。","逢人且說三分話，未可全拋一片心。","有意栽花花不發，無心插柳柳成蔭。","畫虎畫皮難畫骨，知人知面不知心。","錢財如糞土，仁義值千金。","流水下灘非有意，白雲出岫本無心。","當時若不登高望，誰信東流海洋深？","路遙知馬力，日久見人心。","兩人一般心，無錢堪買金；","一人一般心，有錢難買針。","相見易得好，久住難爲人。","馬行無力皆因瘦，人不風流只爲貧。","饒人不是癡漢，癡漢不會饒人。","是親不是親，非親卻是親。","美不美，鄉中水；親不親，故鄉人。","鶯花猶怕春光老，豈可教人枉度春？","相逢不飲空歸去，洞口桃花也笑人。","紅粉佳人休使老，風流浪子莫教貧。","在家不會迎賓客，出門方知少主人。","黃芩無假，阿魏無真。","客來主不顧，自是無良賓。","良賓方不顧，應恐是癡人。","貧居鬧市無人問，富在深山有遠親。","誰人背後無人說，哪個人前不說人？","有錢道真語，無錢語不真。","不信但看筵中酒，杯杯先勸有錢人。","鬧裏掙錢，靜處安身。","來如風雨，去似微塵。","長江後浪推前浪，世上新人趕舊人。","近水樓臺先得月，向陽花木早逢春。","古人不見今時月，今月曾經照古人。","先到爲君，後到爲臣。","莫道君行早，更有早行人。","莫信直中直，須防仁不仁。","山中有直樹，世上無直人。","自恨枝無葉，莫怨太陽偏。","一切都是命，半點不由人。","一年之計在於春，一日之計在於寅。","一家之計在於和，一生之計在於勤。","責人之心責己，恕己之心恕人。","守口如瓶，防意如城。","寧可人負我，切莫我負人。","再三須慎意，第一莫欺心。","虎身猶可近，人毒不堪親。","來說是非者，便是是非人。","遠水難救近火，遠親不如近鄰。","有酒有肉多兄弟，急難何曾見一人？","人情似紙張張薄，世事如棋局局新。","山中也有千年樹，世上難逢百歲人。","力微休負重，言輕莫勸人。","無錢休入衆，遭難莫尋親。","平生不做皺眉事，世上應無切齒人。","士者國之寶，儒爲席上珍。","若要斷酒法，醒眼看醉人。","求人須求大丈夫，濟人須濟急時無。","渴時一滴如甘露，醉後添杯不如無。","久住令人賤，頻來親也疏。","酒中不語真君子，財上分明大丈夫。","出家如初，成佛有餘。","積金千兩，不如明解經書。","養子不教如養驢，養女不教如養豬。","有田不耕倉廩虛，有書不讀子孫愚。","倉廩虛兮歲月乏，子孫愚兮禮儀疏。","聽君一席話，勝讀十年書。","人不通今古，馬牛如襟裾。","茫茫四海人無數，哪個男兒是丈夫？","白酒釀成緣好客，黃金散盡爲收書。","救人一命，勝造七級浮屠。","城門失火，殃及池魚。","庭前生瑞草，好事不如無。","欲求生富貴，須下死工夫。","百年成之不足，一旦壞之有餘。","人心似鐵，官法如爐。","善化不足，惡化有餘。","水至清則無魚，人太急則無智。","知者減半，愚者全無。","在家由父，出嫁從夫。","癡人畏婦，賢女敬夫。","是非終日有，不聽自然無。","竹籬茅舍風光好，道院僧房終不如。","寧可正而不足，不可邪而有餘。","寧可信其有，不可信其無。","命裏有時終須有，命裏無時莫強求。","道院迎仙客，書堂隱相儒。","庭栽棲鳳竹，池養化龍魚。","結交須勝己，似我不如無。","但看三五日，相見不如初。","人情似水分高下，世事如雲任卷舒。","會說說都是，不會說無理。","磨刀恨不利，刀利傷人指；","求財恨不多，財多害自己。","知足常足，終身不辱；","知止常止，終身不恥。","有福傷財，無福傷己。","差之毫釐，失之千里。","若登高必自卑，若涉遠必自邇。","三思而行，再思可矣。","動口不如親爲，求人不如求己。","小時是兄弟，長大各鄉里。","嫉財莫嫉食，怨生莫怨死。","人見白頭嗔，我見白頭喜。","多少少年郎，不到白頭死。","牆有縫，壁有耳。","好事不出門，壞事傳千里。","若要人不知，除非己莫爲。","爲人不做虧心事，半夜敲門心不驚。","賊是小人，智過君子。","君子固窮，小人窮斯濫矣。","富貴多憂，貧窮自在。","不以我爲德，反以我爲仇。","寧可直中取，不可曲中求。","人無遠慮，必有近憂。","知我者謂我心憂，不知我者謂我何求？","晴天不肯去，直待雨淋頭。","成事莫說，覆水難收。","是非只爲多開口，煩惱皆因強出頭。","忍得一時之氣，免得百日之憂。","近來學得烏龜法，得縮頭時且縮頭。","懼法朝朝樂，欺公日日憂。","人生一世，草長一春。","黑髮不知勤學早，轉眼便是白頭翁。","月過十五光明少，人到中年萬事休。","兒孫自有兒孫福，莫爲兒孫做馬牛。","人生不滿百，常懷千歲憂。","今朝有酒今朝醉，明日愁來明日憂。","路逢險處須迴避，事到臨頭不自由。","人貧不語，水平不流。","一家養女百家求，一馬不行百馬憂。","有花方酌酒，無月不登樓。","三杯通大道，一醉解千愁。","深山畢竟藏猛虎，大海終須納細流。","惜花須檢點，愛月不梳頭。","大抵選她肌骨好，不搽紅粉也風流。","受恩深處宜先退，得意濃時便可休。","莫待是非來入耳，從前恩愛反爲仇。","留得五湖明月在，不愁無處下金鉤。","休別有魚處，莫戀淺灘頭。","去時終須去，再三留不住。","忍一句，息一怒，饒一着，退一步。","三十不豪，四十不富，五十將來尋死路。","生不認魂，死不認屍。","一寸光陰一寸金，寸金難買寸光陰。","父母恩深終有別，夫妻義重也分離。","人生似鳥同林宿，大難來時各自飛。","人善被人欺，馬善被人騎。","人無橫財不富，馬無夜草不肥。","人惡人怕天不怕，人善人欺天不欺。","善惡到頭終有報，只盼來早與來遲。","黃河尚有澄清日，豈能人無得運時？","得寵思辱，居安思危。","念念有如臨敵日，心心常似過橋時。","英雄行險道，富貴似花枝。","人情莫道春光好，只怕秋來有冷時。","送君千里，終有一別。","但將冷眼觀螃蟹，看你橫行到幾時。","見事莫說，問事不知。","閒事莫管，無事早歸。","假緞染就真紅色，也被旁人說是非。","善事可做，惡事莫爲。","許人一物，千金不移。","龍生龍子，虎生虎兒。","龍游淺水遭蝦戲，虎落平原被犬欺。","一舉首登龍虎榜，十年身到鳳凰池。","十年寒窗無人問，一舉成名天下知。","酒債尋常處處有，人生七十古來稀！","養兒防老，積穀防饑。","雞豚狗彘之畜，無失其時，數口之家，可以無飢矣。","當家才知鹽米貴，養子方知父母恩。","常將有日思無日，莫把無時當有時。","樹欲靜而風不止，子欲養而親不待。","時來風送滕王閣，運去雷轟薦福碑。","入門休問榮枯事，且看容顏便得知。","官清司吏瘦，神靈廟祝肥。","息卻雷霆之怒，罷卻虎豹之威。","饒人算之本，輸人算之機。","好言難得，惡語易施。","一言既出，駟馬難追。","道吾好者是吾賊，道吾惡者是吾師。","路逢俠客須呈劍，不是才人莫獻詩。","三人行必有我師焉。","擇其善者而從之，其不善者而改之。","欲昌和順須爲善，要振家聲在讀書。","少壯不努力，老大徒傷悲。","人有善願，天必佑之。","莫飲卯時酒，昏昏醉到酉。","莫罵酉時妻，一夜受孤悽。","種麻得麻，種豆得豆。","天眼恢恢，疏而不漏。","見官莫向前，作客莫在後。","寧添一斗，莫添一口。","螳螂捕蟬，豈知黃雀在後？","不求金玉重重貴，但願兒孫個個賢。","一日夫妻，百世姻緣。","百世修來同船渡，千世修來共枕眠。","殺人一萬，自損三千。","傷人一語，利如刀割。","枯木逢春猶再發，人無兩度再少年。","未晚先投宿，雞鳴早看天。","將相頂頭堪走馬，公侯肚內好撐船。","富人思來年，窮人想眼前。","世上若要人情好，賒去物品莫取錢。","生死有命，富貴在天。","擊石原有火，不擊乃無煙。","人學始知道，不學亦徒然。","莫笑他人老，終須還到老。","和得鄰里好，猶如拾片寶。","但能守本分，終身無煩惱。","大家做事尋常，小家做事慌張。","大家禮義教子弟，小家兇惡訓兒郎。","君子愛財，取之有道。","貞婦愛色，納之以禮。","善有善報，惡有惡報。","不是不報，時候未到。","萬惡淫爲首，百行孝當先。","人而無信，不知其可也。","一人道虛，千人傳實。","凡事要好，須問三老。","若爭小利，便失大道。","家中不和鄰里欺，鄰里不和說是非。","年年防飢，夜夜防盜。","學者是好，不學不好。","學者如禾如稻，不學如草如蒿。","遇飲酒時須防醉，得高歌處且高歌。","因風吹火，用力不多。","不因漁夫引，怎能見波濤？","無求到處人情好，不飲任他酒價高。","知事少時煩惱少，識人多處是非多。","進山不怕傷人虎，只怕人情兩面刀。","強中更有強中手，惡人須用惡人磨。","會使不在家富豪，風流不用衣着佳。","光陰似箭，日月如梭。","天時不如地利，地利不如人和。","黃金未爲貴，安樂值錢多。","爲善最樂，作惡難逃。","羊有跪乳之恩，鴉有反哺之情。","孝順還生孝順子，忤逆還生忤逆兒。","不信但看檐前水，點點滴滴舊窩池。","隱惡揚善，執其兩端。","妻賢夫禍少，子孝父心寬。","已覆之水，收之實難。","人生知足時常足，人老偷閒且是閒。","處處綠楊堪繫馬，家家有路通長安。","既墜釜甑，反顧何益。","見者易，學者難。","厭靜還思喧，嫌喧又憶山。","自從心定後，無處不安然。","莫將容易得，便作等閒看。","用心計較般般錯，退後思量事事寬。","道路各別，養家一般。","由儉入奢易，從奢入儉難。","知音說與知音聽，不是知音莫與談。","點石化爲金，人心猶未足。","信了賭，賣了屋。","他人觀花，不涉你目。","他人碌碌，不涉你足。","誰人不愛子孫賢，誰人不愛千鍾粟。","奈五行，不是這般題目。","莫把真心空計較，兒孫自有兒孫福。","書到用時方恨少，事非經過不知難。","天下無不是的父母，世上最難得者兄弟。","與人不和，勸人養鵝；與人不睦，勸人架屋。","但行好事，莫問前程。不交僧道，便是好人。","河狹水激，人急計生。","明知山有虎，莫向虎山行。","路不鏟不平，事不爲不成。","無錢方斷酒，臨老始讀經。","點塔七層，不如暗處一燈。","堂上二老是活佛，何用靈山朝世尊。","萬事勸人休瞞昧，舉頭三尺有神明。","但存方寸土，留與子孫耕。","滅卻心頭火，剔起佛前燈。","惺惺多不足，濛濛作公卿。","衆星朗朗，不如孤月獨明。","兄弟相害，不如友生。","合理可作，小利不爭。","牡丹花好空入目，棗花雖小結實多。","欺老莫欺小，欺人心不明。","勤奮耕鋤收地利，他時飽暖謝蒼天。","得忍且忍，得耐且耐，不忍不耐，小事成災。","相論逞英豪，家計漸漸退。","賢婦令夫貴，惡婦令夫敗。","一人有慶，兆民鹹賴。","人老心未老，人窮志莫窮。","人無千日好，花無百日紅。","黃蜂一口針，橘子兩邊分。","世間痛恨事，最毒淫婦心。","殺人可恕，情理不容。","乍富不知新受用，乍貧難改舊家風。","座上客常滿，杯中酒不空。","屋漏更遭連夜雨，行船又遇打頭風。","筍因落籜方成竹，魚爲奔波始化龍。","記得少年騎竹馬，轉眼又是白頭翁。","禮義生於富足，盜賊出於賭博。","天上衆星皆拱北，世間無水不朝東。","士爲知己者死，女爲悅己者容。","色即是空，空即是色。","君子安貧，達人知命。","良藥苦口利於病，忠言逆耳利於行。","順天者昌，逆天者亡。","有緣千里來相會，無緣對面不相逢。","有福者昌，無福者亡。","人爲財死，鳥爲食亡。","夫妻相和好，琴瑟與笙簧。","紅粉易妝嬌態女，無錢難作好兒郎。","有子之人貧不久，無兒無女富不長。","善必壽老，惡必早亡。","爽口食多偏作病，快心事過恐遭殃。","富貴定要依本分，貧窮不必再思量。","畫水無風空作浪，繡花雖好不聞香。","貪他一斗米，失卻半年糧。","爭他一腳豚，反失一肘羊。","龍歸晚洞雲猶溼，麝過春山草木香。","平生只會說人短，何不回頭把己量？","見善如不及，見惡如探湯。","人窮志短，馬瘦毛長。","自家心裏急，他人未知忙。","貧無達士將金贈，病有高人說藥方。","觸來莫與競，事過心清涼。","秋來滿山多秀色，春來無處不花香。","凡人不可貌相，海水不可斗量。","清清之水爲土所防，濟濟之士爲酒所傷。","蒿草之下或有蘭香，茅茨之屋或有侯王。","無限朱門生餓殍，幾多白屋出公卿。","酒裏乾坤大，壺中日月長。","拂石坐來春衫冷，踏花歸去馬蹄香。","萬事前身定，浮生空自忙。","叫月子規喉舌冷，宿花蝴蝶夢魂香。","一言不中，千言不用。","一人傳虛，百人傳實。","萬金良藥，不如無疾。","千里送鵝毛，禮輕情義重。","世事如明鏡，前程暗似漆。","君子懷刑，小人懷惠。","架上碗兒輪流轉，媳婦自有做婆時。","人生一世，如駒過隙。","良田萬頃，日食一升。","大廈千間，夜眠八尺。","千經萬典，孝義爲先。","天上人間，方便第一。","一字入公門，九牛拔不出。","八字衙門向南開，有理無錢莫進來。","欲求天下事，須用世間財。","富從升合起，貧因不算來。","近河不得枉使水，近山不得枉燒柴。","家無讀書子，官從何處來？","慈不掌兵，義不掌財。","一夫當關，萬夫莫開。","萬事不由人計較，一生都是命安排。","白雲本是無心物，卻被清風引出來。","慢行急行，逆取順取。","命中只有如許財，絲毫不可有閃失。","人間私語，天聞若雷。","暗室虧心，神目如電。","一毫之惡，勸人莫作。一毫之善，與人方便。","虧人是禍，饒人是福，天眼恢恢，報應甚速。","聖賢言語，神欽鬼服。","人各有心，心各有見。","口說不如身逢，耳聞不如目見。","見人富貴生歡喜，莫把心頭似火燒。","養兵千日，用在一時。","國清才子貴，家富小兒嬌。","利刀割體瘡猶使，惡語傷人恨不消。","公道世間唯白髮，貴人頭上不曾饒。","有才堪出衆，無衣懶出門。","爲官須作相，及第必爭先。","苗從地發，樹由枝分。","宅裏燃火，煙氣成雲。","以直報怨，知恩報恩。","紅顏今日雖欺我，白髮他時不放君。","借問酒家何處有，牧童遙指杏花村。","父子和而家不退，兄弟和而家不分。","一片雲間不相識，三千里外卻逢君。","官有公法，民有私約。","平時不燒香，臨時抱佛腳。","幸生太平無事日，恐防年老不多時。","國亂思良將，家貧思良妻。","池塘積水須防旱，田地深耕足養家。","根深不怕風搖動，樹正何愁月影斜。","爭得貓兒，失卻牛腳。","愚者千慮，必有一得，智者千慮，必有一失。","始吾於人也，聽其言而信其行。","今吾於人也，聽其言而觀其行。","哪個梳頭無亂髮，情人眼裏出西施。","珠沉淵而川媚，玉韞石而山輝。","夕陽無限好，只恐不多時。","久旱逢甘霖，他鄉遇故知；洞房花燭夜，金榜題名時。","惜花春起早，愛月夜眠遲。","掬水月在手，弄花香滿衣。","桃紅李白薔薇紫，問着東君總不知。","教子教孫須教義，栽桑栽柘少栽花。","休念故鄉生處好，受恩深處便爲家。","學在一人之下，用在萬人之上。","一日爲師，終生爲父。","忘恩負義，禽獸之徒。","勸君莫將油炒菜，留與兒孫夜讀書。","書中自有千鍾粟，書中自有顏如玉。","莫怨天來莫怨人，五行八字命生成。","莫怨自己窮，窮要窮得乾淨；莫羨他人富，富要富得清高。","別人騎馬我騎驢，仔細思量我不如，","待我回頭看，還有挑腳漢。","路上有飢人，家中有剩飯。","積德與兒孫，要廣行方便。","作善鬼神欽，作惡遭天遣。","積錢積穀不如積德，買田買地不如買書。","一日春工十日糧，十日春工半年糧。","疏懶人沒吃，勤儉糧滿倉。","人親財不親，財利要分清。","十分伶俐使七分，常留三分與兒孫，","若要十分都使盡，遠在兒孫近在身。","君子樂得做君子，小人枉自做小人。","好學者則庶民之子爲公卿，不好學者則公卿之子爲庶民。","惜錢莫教子，護短莫從師。","記得舊文章，便是新舉子。","人在家中坐，禍從天上落。","但求心無愧，不怕有後災。","只有和氣去迎人，哪有相打得太平。","忠厚自有忠厚報，豪強一定受官刑。","人到公門正好修，留些陰德在後頭。","爲人何必爭高下，一旦無命萬事休。","山高不算高，人心比天高。","白水變酒賣，還嫌豬無糟。","貧寒休要怨，寶貴不須驕。","善惡隨人作，禍福自己招。","奉勸君子，各宜守己。","只此呈示，萬無一失。"]}{"chapter":"下集","paragraphs":["前人俗語，言淺理深。","補遺增廣，集成書文。","世上無難事，只怕不專心。","成人不自在，自在不成人；","金憑火煉方知色，與人交財便知心。","乞丐無糧，懶惰而成。","勤儉爲無價之寶，節糧乃衆妙之門。","省事儉用，免得求人。","量大禍不在，機深禍亦深。","善爲至寶深深用，心作良田世世耕。","羣居防口，獨坐防心。","體無病爲富貴，身平安莫怨貧。","敗家子弟揮金如土，貧家子弟積土成金。","富貴非關天地，禍福不是鬼神。","安分貧一時，本分終不貧。","不拜父母拜乾親，弟兄不和結外人。","人過留名，雁過留聲。","擇子莫擇父，擇親莫擇鄰。","愛妻之心是主，愛子之心是親。","事從根起，藕葉連心。","禍與福同門，利與害同城。","清酒紅人臉，財帛動人心！","寧可葷口唸佛，不可素口罵人。","有錢能說話，無錢話不靈。","豈能盡如人意？但求不愧吾心。","不說自己井繩短，反說他人箍井深。","恩愛多生病，無錢便覺貧。","只學斟酒意，莫學下棋心。","孝莫假意，轉眼便爲人父母。","善休望報，回頭只看汝兒孫！","口開神氣散，舌出是非生！","彈琴費指甲，說話費精神。","千貫買田，萬貫結鄰。","人言未必猶盡，聽話只聽三分。","隔壁豈無耳，窗外豈無人？","財可養生須注意，事不關己不勞心。","酒不護賢，色不護病；","財不護親，氣不護命！","一日不可無常業，安閒便易起邪心！","炎涼世態，富貴更甚於貧賤；","嫉妒人心，骨肉更甚於外人！","瓜熟蒂落，水到渠成。","人情送匹馬，買賣不饒針！","過頭飯好吃，過頭話難聽！","事多累了自己，田多養了衆人。","怕事忍事不生事自然無事；","平心靜心不欺心何等放心！","天子至尊不過於理，在理良心天下通行。","好話不在多說，有理不在高聲！","一朝權在手，便把令來行。","甘草味甜人可食，巧言妄語不可聽。","當場不論，過後枉然。","貧莫與富鬥，富莫與官爭！","官清難逃猾吏手，衙門少有唸佛人！","家有千口，主事一人。","父子竭力山成玉，弟兄同心土變金。","當事者迷，旁觀者清。","怪人不知理，知理不怪人。","未富先富終不富，未貧先貧終不貧。","少當少取，少輸當贏！","飽暖思淫慾，飢寒起盜心！","蚊蟲遭扇打，只因嘴傷人！","欲多傷神，財多累心！","布衣得暖真爲福，千金平安即是春。","家貧出孝子，國亂顯忠臣！","寧做太平犬，莫做離亂人！","人有幾等，官有幾品。","理不衛親，法不爲民。","自重者然後人重，人輕者便是自輕。","自身不謹，擾亂四鄰。","快意事過非快意，自古敗名因敗事。","傷身事莫做，傷心話莫說。","小人肥口，君子肥身。","地不生無名之輩，天不生無路之人。","一苗露水一苗草，一朝天子一朝臣。","讀未見書，如得良友；見已讀書，如逢故人。","福滿須防有禍，兇多料必無爭。","不怕三十而死，只怕死後無名。","但知江湖者，都是薄命人。","不怕方中打死人，只知方中無好人。","說長說短，寧說人長莫說短；","施恩施怨，寧施人恩莫施怨。","育林養虎，虎大傷人。","冤家抱頭死，事要解交人。","捲簾歸乳燕，開扇出蒼蠅。","愛鼠常留飯，憐蛾燈罩紗。","人命在天，物命在人。","奸不通父母，賊不通地鄰。","盜賊多出賭博，人命常出姦情。","治國信讒必殺忠臣，治家信讒必疏其親。","治國不用佞臣，治家不用佞婦。","好臣一國之寶，好婦一家之珍。","穩的不滾，滾的不穩。","兒不嫌母醜，狗不嫌家貧。","君子千錢不計較，小人一錢惱人心。","人前顯貴，鬧裏奪爭。","要知江湖深，一個不做聲。","知止自當出妄想，安貧須是禁奢心。","初入行業，三年事成；","初吃饅頭，三年口生。","家無生活計，坐吃如山崩。","家有良田萬頃，不如薄藝在身；","藝多不養家，食多嚼不贏。","命中只有八合米，走遍天下不滿升。","使心用心，反害自身。","國家無空地，世上無閒人。","妙藥難醫怨逆病，混財不富窮命人。","耽誤一年春，十年補不清；","人能處處能，草能處處生。","會打三班鼓，也要幾個人。","人不走不親，水不打不渾。","三貧三富不到老，十年興敗多少人！","買貨買得真，折本折得輕；","不怕問到，只怕倒問。","人強不如貨強，價高不如口便。","會買買怕人，會賣賣怕人。","只只船上有梢公，天子足下有貧親。","既知莫望，不知莫向。","在一行，練一行；","窮莫失志，富莫癲狂。","天欲令其滅亡，必先讓其瘋狂。","梢長人膽大，梢短人心慌。","隔行莫貪利，久煉必成鋼。","瓶花雖好豔，相看不耐長。","早起三光，遲起三慌。","未來休指望，過去莫思量；","時來遇好友，病去遇良方。","布得春風有夏雨，哈得秋風大家涼。","晴帶雨傘，飽帶飢糧。","滿壺全不響，半壺響叮噹。","久利之事莫爲，衆爭之地莫往。","老醫迷舊疾，朽藥誤良方；","該在水中死，不在岸上亡。","舍財不如少取，施藥不如傳方。","倒了城牆醜了縣官，打了梅香醜了姑娘。","燕子不進愁門，耗子不鑽空倉。","蒼蠅不叮無縫蛋，謠言不找謹慎人。","一人舍死，萬人難當。","人爭一口氣，佛爭一炷香。","門爲小人而設，鎖乃君子之防。","舌咬只爲揉，齒落皆因眶。","硬弩弦先斷，鋼刀刃自傷。","賊名難受，龜名難當。","好事他人未見講，錯處他偏說得長。","男子無志純鐵無鋼，女子無志爛草無瓤。","生男欲得成龍猶恐成獐，生女欲得成鳳猶恐成虎。","養男莫聽狂言，養女莫叫離母。","男子失教必愚頑，女子失教定粗魯。","生男莫教弓與弩，生女莫教歌與舞。","學成弓弩沙場災，學成歌舞爲人妾。","財交者密，財盡者疏。","婚姻論財，夫妻之道。","色嬌者親，色衰者疏。","少實勝虛，巧不如拙。","百戰百勝不如無爭，萬言萬中不如一默。","有錢不置怨逆產，冤家宜解不宜結。","近朱者赤，近墨者黑。","一個山頭一隻虎，惡龍難鬥地頭蛇。","出門看天色，進門看臉色。","商賈買賣如施捨，買賣公平如積德。","天生一人，地生一穴。","家無三年之積不成其家，國無九年之積不成其國。","男子有德便是才，女子無才便是德。","有錢難買子孫賢，女兒不請上門客。","男大當婚女大當嫁，不婚不嫁惹出笑話。","謙虛美德，過謙即詐。","自己跌倒自己爬，望人扶持都是假。","人不知己過，牛不知力大。","一家飽暖千家怨，一物不見賴千家。","當面論人惹恨最大，是與不是隨他說吧！","誰人做得千年主，轉眼流傳八百家。","滿載芝麻都漏了，還在水裏撈油花！","皇帝坐北京，以理統天下。","五百年前共一家，不同祖宗也同華！","學堂大如官廳，人情大過王法。","找錢猶如針挑土，用錢猶如水推沙！","害人之心不可有，防人之心不可無！","不愁無路，就怕不做。","須向根頭尋活計，莫從體面下功夫！","禍從口出，病從口入。","藥補不如肉補，肉補不如養補。","思慮之害甚於酒色，日日勞力上牀呼疾。","人怕不是福，人欺不是辱。","能言不是真君子，善處方爲大丈夫！","爲人莫犯法，犯法身無主。","姊妹同肝膽，弟兄同骨肉。","慈母多誤子，悍婦必欺夫！","君子千里同舟，小人隔牆易宿。","文錢逼死英雄漢，財不歸身恰是無。","妻子如衣服，弟兄似手足。","衣服補易新，手足斷難續。","盜賊怨失主，不孝怨父母。","一時勸人以口，百世勸人以書。","我不如人我無其福，人不如我我常知足！","撿金不忘失金人，三兩黃銅四兩福。","因禍得福，求賭必輸。","一言而讓他人之禍，一忿而折平生之福。","天有不測風雲，人有旦夕禍福。","不淫當齋，淡飽當肉。","緩步當車，無禍當福。","男無良友不知己之有過，女無明鏡不知面之精粗。","事非親做，不知難處。","十年易讀舉子，百年難淘江湖！","積錢不如積德，閒坐不如看書。","思量挑擔苦，空手做是福。","時來易借銀千兩，運去難賒酒半壺。","天晴打過落雨鋪，少時享過老來福。","與人方便自己方便，一家打牆兩家好看。","當面留一線，過後好相見。","入門掠虎易，開口告人難。","手指要往內撇，家醜不可外傳。","浪子出於祖無德，孝子出於前人賢。","貨離鄉貴，人離鄉賤。","樹挪死，人挪活。","在家千日好，出門處處難。","三員長者當官員，幾個明人當知縣？","明人自斷，愚人官斷。","人怕三見面，樹怕一墨線。","村夫硬似鐵，光棍軟如棉。","不是撐船手，怎敢拿篙竿！","天下禮儀無窮，一人知識有限。","一人不得二人計，宋江難結萬人緣。","家有三畝田，不離衙門前，鄉間無強漢，衙門就餓飯。","人人依禮儀，天下不設官。","衙門錢，眼睛錢；","田禾錢，千萬年。","詩書必讀，不可做官。","爲人莫當官，當官皆一般。","換了你我去，恐比他還貪。","官吏清廉如修行，書差方便如行善。","靠山吃山，種田吃田。","吃盡美味還是鹽，穿盡綾羅還是棉。","一夫不耕，全家餓飯，一女不織，全家受寒。","金銀到手非容易，用時方知來時難。","先講斷，後不亂，免得藕斷絲不斷。","聽人勸，得一半。","不怕慢，只怕站。","逢快莫趕，逢賤莫懶。","謀事在人，成事在天！","長路人挑擔，短路人賺錢。","寧賣現二，莫賣賒三。","賺錢往前算，折本往後算。","小小生意賺大錢，七十二行出狀元。","自己無運至，卻怨世界難。","膽大不如膽小，心寬甚如屋寬。","妻賢何愁家不富，子孫何須受祖田。","是兒不死，是財不散。","財來生我易，我去生財難。","十月灘頭坐，一日下九灘。","結交一人難上難，得罪一人一時間。","借債經商，賣田還債；","賒錢起屋，賣屋還錢。","修起廟來鬼都老，拾得秤來姜賣完。","不嫖莫轉，不賭莫看。","節食以去病，少食以延年。","豆腐多了是包水，梢公多了打爛船。","無口過是，無眼過難。","無身過易，無心過難。","不會鳧水怨河灣，不會犁田怨枷擔。","他馬莫騎，他弓莫挽。","要知心腹事，但聽口中言。","寧在人前全不會，莫在人前會不全。","事非親見，切莫亂談。","打人莫打臉，罵人莫罵短。","好言一句三冬暖，話不投機六月寒。","人上十口難盤，帳上萬元難還。","放債如施，收債如討。","告狀討錢，海底摸鹽。","衙門深似海，弊病大如天。","銀錢莫欺騙，牛馬不好變。","好漢莫被人識破，看破不值半文錢。","狗咬對頭人，雷打三世冤。","不賣香燒無剩錢，井水不打不滿邊。","事寬則園，太久則偏。","高人求低易，低人求高難。","有錢就是男子漢，無錢就是漢子難。","人上一百，手藝齊全。","難者不會，會者不難。","生就木頭造就船，砍的沒得車的圓。","心不得滿，事不得全。","鳥飛不盡，話說不完。","人無喜色休開店，事不遂心莫怨天。","選婿莫選田園，選女莫選嫁奩。","紅顏女子多薄命，福人出在醜人邊。","人將禮義爲先，樹將花果爲園。","臨危許行善，過後心又變。","天意違可以人回，命早定可以心挽。","強盜口內出赦書，君子口中無戲言。","貴人語少，貧子話多。","快裏須斟酌，耽誤莫遲春。","讀過古華佗，不如見症多。","東屋未補西屋破，前帳未還後又拖。","今年又說明年富，待到明年差不多。","志不同己，不必強合。","莫道坐中安樂少，須知世上苦情多。","本少利微強如坐，屋檐水也滴得多。","勤儉持家富，謙恭受益多。","細處不斷粗處斷，黃梅不落青梅落。","見錢起意便是賊，順手牽羊乃爲盜。","要做快活人，切莫尋煩惱。","要做長壽人，莫做短命事。","要做有後人，莫做無後事。","不經一事，不長一智。","寧可無錢使，不可無行止。","栽樹要栽松柏，結交要結君子。","秀才不出門，能知天下事。","錢多不經用，兒多不耐死。","弟兄爭財家不窮不止，妻妾爭風夫不死不止。","男人有志，婦人有勢。","夫人死百將臨門，將軍死一卒不至。","天旱誤甲子，人窮誤口齒。","百歲無多日，光陰能幾時？","父母養其身，自己立其志。","待有餘而濟人，終無濟人之日；","待有閒而讀書，終無讀書之時。","此書傳後世，句句必精讀，其中禮和義，奉勸告世人。","勤奮讀，苦發奮，走遍天涯如遊刃。"]}